《阆州行》
清代·吴伟业

四坐且勿喧，听我歌阆州。阆州天下胜，十二锦屏楼。

歌舞巴渝盛，江山士女游。我有同年翁，阆州旧乡县。

送客苍溪船，读书玉台观。忽乘相如车，谓受文翁荐。

游宦非不归，十载成都乱。只君为爱子，相思不相见。

相见隔长安，干戈徒步难。金牛盘七坂，铁马断千山。

敢辞道路艰，早向妻儿诀。一身上鸟道，全家傍虎穴。

君自为尊章，岂得顾妻子。分携各努力，妾当为君死。

凄凄复切切，苦语不能答。好寄武昌书，莫买秦淮妾。

巴水急若箭，巴船去如叶。两岸苍崖高，孤帆望中没。

二月到汉口，三月下扬州。扬州花月地，烽火似边头。

驿路逢老亲，迁官向闽越。谓逼公车期，蚤看长安月。

再拜不忍去，趣使严装发。河山一朝异，复作他乡别。

别后竟何如，飘零少定居。愁中乡信断，不敢望来书。

尽道是葭萌，杀人满川陆。积尸峨嵋平，千村惟鬼哭。

客有自秦关，传言且悲喜。来时闻君妇，贞心视江水。

江水流不极，猿声哀岂闻。将书封断指，血泪染罗裙。

五内为崩摧，买舟急迎取。相逢惟一恸，不料吾见汝。

拭眼问舅姑，云山复何处。泪尽日南天，死生不相遇。

汝有亲弟兄，提携思共济。姊妹四五人，扶持结衣袂。

怀里孤雏痴，啼呼不知避。失散苍皇间，骨肉都抛弃。

悠悠彼苍天，于人抑何酷。城中十万户，白骨满崖谷。

官军收成都，千里见榛莽。设官尹猿猱，半以饲豺虎。

尚道是阆州，此地差安堵。民少官则多，莫恤蜀人苦。

凄凉汉祖庙，寂寞滕王台。子规叫夜月，城郭生蒿莱。

只有嘉陵江，江声自浩浩。我欲竟此曲，流涕不复道。

作者简介：吴伟业（1609～1672）字骏公，号梅村，别署鹿樵生、灌隐主人、大云道人，世居江苏昆山，祖父始迁江苏太仓，汉族，江苏太仓人，崇祯进士。明末清初著名诗人，与钱谦益、龚鼎孳并称“江左三大家”，又为娄东诗派开创者。长于七言歌行，初学“长庆体”，后自成新吟，后人称之为“梅村体”。